Kampioen swem sommer 20 km hawefees toe | Netwerk24
Kampioen swem sommer 20 km hawefees toe
Deur Odette Parfitt 21 Maart 2017 07:27
Terwyl die mense van Port Elizabeth die komende naweek sal feesvier by een van dié stad se hawes, sal die swemmer Kyle Main ook sy pad na die hawe maak – deur 20 km hierheen te swem.
Main, 'n ultra-langafstandswemmer en nasionale swemkampioen van Port Elizabeth, sal dié afstand van die Ngqura-hawe na die Port Elizabeth-hawe swem.
Die voormalige SA-swemkampioen Kyle Main gaan die naweek die 20 km tussen Port Elizabeth se twee hawes swem.Foto: WERNER HILLS
Dit vorm deel van die Hawefees van die Mense, wat Saterdag en Sondag hier gehou word. Afhangende van die weer sal die organiseerders Woensdag besluit watter dag die beste vir die swem sal wees.
'n Groot deel van die afstand wat Main wil aflê, is deel van skeepsroetes. Daarom sal hy deur bote en 'n roeier vergesel word. "Ek sal ook teen die stroom swem, so dit sal 'n strawwe swem wees," sê Main. "Hopelik sal die wind darem saamspeel."
Die afstand laat Main nie skrik nie; hy het voorheen die 21 km tussen Flat Island en Grand-Baie in Mauritius binne vier uur kafgedraf en in 2015 het hy 'n Afrika-rekordtyd opgestel vir die 20 km-swem van die Rottnest-kanaal naby Australië.
Selfs haaie is nie 'n bekommernis vir hom nie. "Daar sal haaie wees, maar ek het vier skilde op die bote rondom my, en dít het hulle voorheen doeltreffend weggehou."
Die Hawefees vind op 25 Maart van 10:00 tot 22:00 plaas en op 26 Maart vanaf 10:00 tot 16:00. Toegang is gratis vir die publiek, met die ingange tot die feesterrein by Baakensstraat en die kloktoring.